**Kutatási beszámoló**

**Tárgy:** Sárszentlőrinci középfokú iskola építési tervei

A 18. század legvégén a Tolna-Baranya-Somogyi Egyházmegye középiskola felállítását tervezte és Szentlőrincet jelölte ki székhelynek. Gr. Apponyi Antal, Szentlőrinc földesura telket adományozott az iskola részére, a gyülekezet magára vállalta az épület felállítását, amihez gyűjtést indítottak. Az iskola 1806-ban nyílt meg. 1853-ban a régi schola triviális beszüntette a működését, s 1857-ben az Entwurf követelményeinek megfelelő algymnasiumként nyitotta meg kapuit. 13 évig működött, 1870-ben azonban Bonyhádra helyezték át.[[1]](#footnote-1)

Az evangélikus egyházi építkezések terveit jellemzően nem tartalmazzák a levéltári iratok. Kivételesnek tekinthető, amikor mégis archiváltak elsősorban templom tervrajzokat, erre példa a Pesti Evangélikus Egyházközség Levéltára (18. doboz, templomtervrajzok) vagy a Pesti Szlovák Gyülekezet fond (16. doboz/10.). Szóba jön még a IX/1. **Speciális gyűjtemények fond** Terv- és térképtár sorozata, ebben a Bonyhádi iskolaépületről található három tervrajz (két alaprajz és egy részlet metszet). Ezek az egyházmegyei fondból lettek kiemelve és áthelyezve ide.[[2]](#footnote-2)

A térkép- és tervtár mellett az egyházmegye, a kerület és az AGE jegyzékeiben található, sárszentlőrinci vonatkozású iratokat néztem át.

Az **AGE**-ben két irat[[3]](#footnote-3) tárgyalja a szentlőrinci iskolát, ezek tervet nem tartalmaznak.

A **Tolna-Baranya-Somogyi Egyházmegye** anyagában az 1. doboz irataiban (Korai iratok 1769-1831) nincsenek tervrajzok. A további általános iratok kronologikus rendben, az 1830-as évektől vannak dobozba rendezve, így nem érintik a szentlőrinci iskola építésének idejét. Az egyházlátogatások sorozatban[[4]](#footnote-4) tervrajzok előfordulása a tapasztalatok szerint valószínűtlen. Ezt a tételt még nem néztem át, de 08.21-én sort kerítek rá mindenképp.

A **Dunántúli Kerület Levéltára** a bonyhádi ev. reálgimnáziumról tartalmaz iratokat, elődjéről nem.[[5]](#footnote-5)

Czenthe Miklós kollégával Zomboriné Bazsó Rozália **iskolatörténeti gyűjtemény**ét átnéztük, s itt is csak az ismert adatokat találtuk, tervrajzokról nem volt utalás. A legalaposabb és gazdagon illusztrált iskolatörténeti összefoglalás Nagy István bonyhádi helytörténész könyvében olvasható. A szerző járt az EOL-ban, amennyiben talált volna terveket, bizonyosan publikálja. A könyvben viszont csupán fotó és festmény reprodukciója látható.

Ugyancsak megnéztük az **1970-es gyülekezeti levéltárak összeírás**ban a sárszentlőrinci levéltári iratok jegyzékét. Tervekről ebben sincs említés, mivel azonban a jegyzék csak tájékoztató jellegű, talán megéri a fáradságot Sárszentlőrincen megnézni.

Bp. 2024.08.15.

Matus László

Főlevéltáros

EOGY

1. Lásd: <https://medit.lutheran.hu/files/ertesito_bonyhad_1894_1895.pdf>, valamint Nagy István: Bicentenáriumi emlékkönyv. A bonyhádi evangélikus gimnázium története 1806-2006. Bonyhád, 2006., Ónodi Szabolcs. Kiadói papírkötés. [↑](#footnote-ref-1)
2. 109. doboz, 227. Az iskola és a diákotthon építésének iratai. [↑](#footnote-ref-2)
3. II. c. 8.; 7. (Iskolai rendtartás, tanulók névsora) és II. d. 4.; 1. (Tantárgyak és tanulók névsora) [↑](#footnote-ref-3)
4. Canonica vizitációk, 50. doboz, 1862,1868. 5. Sárszentlőrinc, 155. o. [↑](#footnote-ref-4)
5. V. Teológia és gimnáziumok, 74-78.d., 1867-1952 79. Bonyhádi Evangélikus Reálgimnázium iratai 1883-1938. és 79/a Bonyhádi Evangélikus Reálgimnázium iratai 1939-1948. [↑](#footnote-ref-5)